钦定古今图书集成/明伦汇编/官常典/第380卷 > 周
## 钦定古今图书集成/明伦汇编/官常典/第380卷 > 周

周制，设象胥，掌蛮夷诸国传谕言辞，而属于秋官司
寇。

按《周礼秋官》司寇，刑官之职。“大行人，王之所以抚邦
国诸侯者，岁遍存，三岁遍𫖯；五岁遍省；七岁属象胥，
谕言语，协辞命；九岁属瞽史，谕书名，听声音；十有一
岁，达瑞节，同度量，成牢礼，同数器，修法则。十有二岁
王巡守殷国。”

〈注〉岁者，巡狩之明岁，五岁之后，间岁遍省，七岁省而召其象胥，九岁省而召其瞽史，皆聚于天子之宫教习之也。郑司农云：“象胥，译官也。”元谓“胥读为谞。《王制》曰：‘五方之民，言语不通，嗜欲不同。达其志，通其欲。东方曰寄，南方曰象，西方曰狄鞮，北方曰译’。”此官正为象者。周始有越裳，重译而来献，是因通言语之官为象胥，云“胥谓象之有才知者也。”辞命，六辞之命也。瞽，乐师也。史，大史小史也。书名，书之字也。

《象胥》，《每翟》，上士一人、中士二人，下士八人、徒二十人。

〈注〉通夷狄之言者曰“象，胥”其有才知者也。此类之本名，东方曰“寄”，南方曰“象”，西方曰《狄鞮》，北方曰“译”，合总名曰“象”者，周之德先致南方也。

《象胥》“掌蛮、夷、闽、貉、戎、狄之国使，掌传王之言而谕说
焉，以和亲之。”

〈注〉谓“蕃国之臣来《𫖯聘》”者。

“若以时入宾”，则协其礼与其辞，言传之。

〈注〉“以时入宾”，谓其君以世一见来朝为宾者。

凡其出入送逆之礼节、币帛、辞令，而宾相之。

〈注〉从来至去，皆为摈而相侑。其礼仪

凡国之大丧，诏相国客之礼仪而正其位。

〈注〉《客》谓诸侯使臣来吊者。

凡军旅、会同，受国客币而宾礼之。

〈注〉谓诸侯以王有军旅之事，使臣奉币来问。

“凡作事，王之大事，诸侯；次事，卿；次事，大夫；次事，上士；
下事，庶子。”

〈注〉作，使也。郑司农云：“王之大事诸侯，使诸侯执大事也；次事卿，使卿执其次事也。次事使大夫，次事使上士，下事使庶子。”